**ZLATKO KARAČ,** Arhitektonski fakultet Sveučilišta u Zagrebu, Zagreb, Hrvatska

**Alen Žunić**, GSD Harvard University, Cambridge, USA [postgrad. stud.]

**Planirani gradovi i naselja 19. stoljeća u Hrvatskoj**

**Činitelji urbanog identiteta i zaštite**

**Planned cities and settlements of the 19th century in Croatia**

**The factors of urban identity and preservation**

**KLJUČNE RIJEČI:**

PLANIRANI GRADOVI

INDUSTRIJSKI GRADOVI

ĐURĐENOVAC

BELIŠĆE

DUGA RESA

**Key words:**

planned cities

industrial cities

ĐURĐENOVAC

BELIŠĆE

DUGA RESA

Tijekom 19. stoljeća, uslijed intenzivnog razvoja prometa i industrije, neki su gradovi na temelju regulacijskih osnova dobili nove planirane dijelove, na primjer – u prvoj polovici stoljeća Sisak (Fistrovićeva regulacija), a u drugoj polovici Zagreb (Donji grad), Osijek (Novi Grad), Rijeka (drugo nasipavanje obale) i vojna Pula (novi blokovi). Posve novi gradovi u 19. stoljeću nastaju zbog nekih suvremenih funkcija kao što su lječilišni turizam (Opatija i Lipik, razvijeni su iz neznatnih naselja) ili industrija. Tako je za potrebe drvne industrije u Slavoniji nedaleko Valpova 1884. osnovano Belišće, potom i Đurđenovac, oba kao istaknuti primjeri planske industrijske urbanizacije. I naselje tekstilne industrije Duga Resa kod Karlovca ima slične korijene.

During the 19th century as a result of the rapid development of transportation and industry, some cities acquired planned parts based on development plans, for example, in the first half of the century, Sisak (the Fistrović Plan) and in the second half, Zagreb (Lower Town), Osijek (New Town), Rijeka (second filling of the waterfront) and military Pula (new blocks). Completely new cities in the 19th century came about because of certain contemporary functions, such as health resort tourism (Opatija and Lipik, developed out of insignificant settlements) or industry. To serve the timber industry in Slavonia, in 1884, not far from Valpovo, Belišće was established, followed by Đurđenovac, prominent examples of planned industrial urbanisation. The textile industry settlement of Duga Resa by Karlovac had similar origins.

**1. UVOD: URBANI SUPSTRAT POVIJESNIH PLANIRANIH GRADOVA[[1]](#footnote-1)**

U korpusu hrvatskoga urbanistčkog naslijeđa među gotovo 200 povijesnih gradova i naselja s urbanim karakteristikama[[2]](#footnote-2) najviše ih je nastalo spontanom genezom na nepravilnoj matrici no s dojmljivim siluetama i slikovitim gradskim prostorima. Znatno manju skupinu naglašene vrijednosti čine planirani *osnovani* gradovi pravilne planimetrije, ili gradovi koji su u svome razvoju doživjeli značajne regulacije i dobili nove djelove geometrizirane sheme.

Planirani gradovi na prostoru Hrvatske[[3]](#footnote-3) nastajali su u svim povijesnim razdobljima – od prvog sloja urbanizacije iz vremena grčke antike 4. st. pr. Kr. (agrarne kolonije *Issa* i *Pharos*) i rimskih primjera gradova tipa *urbs quadrata* (*Parentium, Iader*, 1. st. pr. Kr.) koji imaju i ortogonalne centurijacijske mreže u pripadajućem *ageru*. U srednjem vijeku to su gradovi obrambene i trgovačke, odnosno pomorske važnosti (Korčula, Hvar, zagrebački Gradec i dr.), zatim 'paleoindustrijski' gradovi solane (Ston, 1335.; Pag, 1443.). U medievalnom sloju ima i primjera značajnih urbanih regulacija starijega supstrata s izvedbom novih planskih dijelova u razdoblju 13.-15. st. (Dubrovnik – Prijeko i Pile, Hvar – Grodá, južni blokovi Omiša, Trogir – Pasike, novi dijelovi Raba i Cresa...). U vrijeme renesanse (i istovremene turske opasnosti) grade se fortificirane agrarne kolonije, npr. Kaštela između Splita i Trogira (dovršeni su do 1589.), slično kao i na Pelješcu te u Konavlima (Cavtat, Molunat, nakon 1450.). U tom razdoblju izdvaja se monumentalna vojna aglomeracija Karlovac (1579.), primjer renesansnoga 'idealnoga grada' europske vrijednosti. Istovremeno je i osmanska vojska podizala utvrđena naselja pravilne matrice – drvene *palanke* (npr. *Yeni Hissar*, 1592. – današnja Petrinja). U doba baroka habsburška vojna uprava osniva nove vojne gradove i ortogonalnoga blokovskog rastera (Bjelovar kao sjedište generalata, 1756.). Ukoliko preskočimo vrijeme 'prve modernizacije' 19. stoljeća o kojemu će detaljnije biti riječi, spomenimo još da se u 20. st. u sloju planiranih gradova ističu oni industrijskoga karaktera (rudarski gradovi *Arsia* – Raša i *Pozzo Littorio* – Podlabin u Istri, tvornički gradovi *San Pietro* – Uble na Lastovu i *Bata-ville* – Borovo, svi iz razdoblja moderne 1930-ih), dok su to u poslijeratnom periodu još i lučki grad Ploče (1945.) te vojno-industrijski kompleks Novi Lički Osik (1949.).

**2. MODERNIZACIJSKI PROCESI I PLANSKA URBANIZACIJA 19. STOLJEĆA**

Devetnaesto stoljeće u Hrvatskoj s ranim modernizacijskim fenomenima – poput željeznica, elektrike, prvih industrija te kulturne, nacionalne i političke afirmacije – rezultiralo je naglašenim razvojem gradova (posljedično i prvim suvremenim planskim regulacijama) te utemeljenjem novih industrijskih naselja, agrarnih kolonija i turističkih središta.[[4]](#footnote-4)

Kod postojećih gradova koji su dobili nove dijelove temeljene na 'regulatornim osnovama' blokovske matrice izdvajaju se u I. polovici stoljeća klasicistički urbanizam Siska s jakim koncepcijskim referencema na rimsku antiku (tzv. 'Fistrovićeva regulacija', 1822.-28.) i obnova Vukovara nakon velikog požara ('Homerova regulacija', 1822.). U II. polovici 19. st. ortogonalnu morfologiju slijede Zagreb (Donji grad, regulatorne osnove 1865. i 1887.), Osijek (Novi grad), Rijeka (drugo nasipavanje obale) i vojna Pula (potez uz Arsenal i zona blokova u zaleđu povijesne jezgre, od 1856.).

Međutim, bitno kompleksniju sliku planskog urbanizma 19. stoljeća donose novoutemeljeni gradovi nastali zbog novih suvremenih funkcija, primjerice lječilišnog turizma, poput Lipika (od 1867.) i Opatije (intenzivna izgradnja od 1882.) koji su razvijeni iz dotadašnjih neznatnih naselja. Još je snažnija tema prosperitetne industrije, pa je za potrebe eksploatacije drva nedaleko Valpova utemeljeno Belišće (1884.), a za preradu drva je podignut i nedaleki Đurđenovac kao istaknuti primjer planske industrijske urbanizacije (od 1866.). Slične je geneze i tekstilno industrijsko naselje Duga Resa kod Karlovca (1884.).

Već na prijelazu 18./19. st. provedene su u istočnoj Slavoniji tzv. 'Jozefinske regulacije' mnogih sela koja su iznova planski i pravilno izgrađena (najznačajniji je primjer Tovarnik s ortogonalnom kvadratnom matricom od gotovo 200 ha površine!), a poseban su modernizacijski fenomen 'pustare', planski podignute agrarno-industrijske kolonije na veleposjedima, primjerice na Belju u Baranji gdje ih je izgrađeno petnaestak (uglavnom nakon 1870.). Kao nesumnjivi prototip poslužila je prva i najveća pustara Kneževo razvijena na pravilnoj simetričnoj matrici oko dvorca podignutog 1818.[[5]](#footnote-5)

**3. KLJUČNI PRIMJERI PLANIRANIH GRADOVA 19. STOLJEĆA**

Prema modelu europskih industrijskih gradova 19. st. i u Hrvatskoj je realizirano nekoliko urbanih aglomeracija koje podižu prosperitetne tvrtke za potrebe suvremene proizvodnje i smještaja svojih radnika (tzv. *company town*), a i u postojećim se gradovima razvijaju ekstenzivne zone prvih industrijskih pogona (Zagreb, Osijek, Sisak, Karlovac, Rijeka), dok turistički gradovi pokazuju drugi funkcionalni pol razvoja

**Belišće**.[[6]](#footnote-6) – Prvi je primjer suvremeno koncipiranoga industrijskog naselja u Hrvatskoj utemeljen 1884. uz obalu Drave, nedaleko Valpova, gdje S. H. Gutmann kupuje 4000 jutara vlastelinskih hrastovih šuma s eksploatacijskom koncesijom od 10 godina i povoljnim položajem na riječnome plovnom putu. Iste godine na rudini *Belistje* izgrađena je jedna od najmodernijih pilana u Europi i prvih 26 kuća za radnike te 16,5 km uskotračne željeznice kroz šumske revire (u konačnici trasa će biti duga 182 km!). Urbanistički koncept u geometriji i orijentaciji posljedica je zatečene parcelacije, pa je ishodište naselja jednostavan križni plan s glavnom uzdužnom stambenom osi I-Z koja povezuje javnu cestu i obalu Drave, i kraćom okomitom osi S-J koja spaja proizvodni dio i upravu tvrtke sa željeznicom u južnom zaleđu. Vrlo brzo trasira se i druga uzdužna paralela, a do 1911. izvedene su i tri poprečne spojne ulice dok je ostatak naselja posljedica novijeg širenja grada.

U prvih petnaestak godina podignuti su slijedeći objekti:

* *pogoni*: Pilana (1884.), Tvornica tanina i bačvi (1889.), Tvornica suhe destilacije (1900.), Tvornica parketa (1902.);
* *javni sadržaji*: zgrada uprave (1885.; 1905. zamijenjena je novom palačom), škola (1890.), kupatilo (1890.), kapela Male Gospe (1891.), Činovnički dom s kino-dvoranom, knjižnicom, čitaonicom, gostionicom i blagovaonicom (1892.), pošta i dr.

Već 1891., samo sedam godina nakon utemeljenja, Belišće ima 1024 žitelja za koje je izvedeno nekoliko grupacija tipskih kuća s radničkim stanovima (danas su sačuvana tri poteza: na Vijencu H. S. Gutmanna, zatim tzv. 'zelene kuće' u Parku A. Hoffmanna i u Mitrovici te nekoliko pojedinačnih objekata među kojima je najznanimljivija višestambena zgrada nazvana 'Golubinjak'). Sve su to soliterne prizemnice s potkrovljima ili mansardnim krovovima, okružene vrtovima, dužim pročeljem uglavnom postavljene prema ulici. Prema restriktivnome stambenom standardu četveročlanoj obitelji je pripadao jednosobni stan površine 27 m2, a samcu potkrovni od 14 m2.

O urbanim odlikama naselja nakon desetak godina izgradnje slikovito govori opis objavljen 1893. u madžarskom leksikonu: “Belišćansko naselje... podsjeća na najsjajnije primjere naseljavanja Amerike. Izgrađeni objekti sačinjavaju *cijeli grad*, sa školom, crkvom, dugim redovima radničkih kuća, poštom, telegrafskim uredom i dvije velike željezničke stanice“.[[7]](#footnote-7)

Prema izvornom konceptu naselje je dovršeno prije 1918. nakon čega nije bilo znatnije izgradnje sve do novijeg vremena kada se Belišće razvilo u konurbacijsku cjelinu sa susjednim Valpovom.

**Đuđenovac**.[[8]](#footnote-8) – Iako je po formalnoj dataciji utemeljenja (1866.) industrijski grad Đurđenovac nedaleko Našica gotovo dva desetljeća stariji od Belišća (i po tome bi u Hrvatskoj trebao biti pionir urbane tiplogije *company towna*), izgled njegove izvorne matrice gotovo je nepoznat i bitno izmijenjen u kasnijim etapama urbanog razvoja, a i očuvane je arhitekture iz 19. st. vrlo malo. Naime, najstariji plan Đurđenovca datira tek iz 1918. i na njemu su ucrtane novije zgrade i sadržaji uglavnom nastali od početka 20. st., pa je nejasno imala li današnja urbana matrica veze s izvornim slojem naselja, i kako je po prostornoj organizaciji i arhitekturi izgledao Đurđenovac 19. stoljeća.

Poznato je da je razvoj drvne industrije ovdje započeo 1866. kada je grof Ladislav Pejačević sklopio ugovor o iskorištavanju svojh šumskih resursa s Josefom Pffeiferom iz Beča, a ubrzo je izgrađena i parna pilana. Uglavnom inozemni zakupnici (iz Belgije, Trsata, Strassbourga, Budimpešte...) često su se mijenjali, tako da se u tome procesu barem djelomično izgubio kontinuitet prvotne prostorne ideje kompleksa. Osim parne pilane u 19. je stoljeću ovdje izgrađena i Tvornica tanina (1889.; izgorjela 1917.), uprava u Kolodvorskoj ul., a Đurđenovac je i prvo mjesto u Slavoniji koje je dobilo elektriku (1891.). O prosperitetu naselja svjedoči i znatan broj žitelja kojih je 1890. bilo 508, a dvadeset godina kasnije 1018.

Ono što se o urbanom arealu Đurđenovca na prijelazu 19./20. st. može zaključiti je da je odabir mikrolokacije bio dobro promišljen jer je kroz mjesto kasnije prošla pruga Zagreb-Osijek, a obuhvat naselja prostirao se na 220 jutara površine (dužine 4 km). Zanimljivo je da je cijelo to privatno zemljište bilo ograđeno daščanim plotom, te da je grad imao 4 ulazne 'kapije' (!). Nukleus naselja činio je industrijski sklop smješten između dva donekle paralelna prometna koridora – željeznice na jugu i ceste na sjeveru – što ih je okomito presjecao potok Bukvik, a urbana je struktura u takvoj shemi generirana linearnim adiranjem izgradnje. Već krajem 19. st., postojalo je svih 5 planskih stambenih kolonija (Prva, Jelisavac, Željeznička, Taninska, Radnička), no arhitektura tipskih kuća se vremenom mijenjala, pa danas očuvani primjeri pripadaju 20. st., kao i većina reprezentativnih javnih i rezidencijalnih zgrada te tvorničkih hala.

**Duga Resa**.[[9]](#footnote-9) – Godine 1884. započeo je razvoj industrijskoga grada Duge Rese smještenog uz obalu Mrežnice u blizini Karlovca. Lokacijom koju je za izgradnju pamučne industrije kupio bečki konzorciji već su od ranije prolazili državna 'Jozefinska cesta' i željeznička pruga, a tok Mrežnice je garantirao dostatne količine tehnološke vode i energetskog pogona za turbine. Prva postrojenjai izgrađena su 1886., tkaonica 1888., a iste godine i prve radničke kuće. Veći dio izvornog sklopa izgorio je u požaru 1889., pa je, zapravo, tek 1890. započela planska izgradnja novoga industrijskoga grada na pravilnoj ortogonalnoj matrici. Te su godine podignute glavne tvorničke hale (tkaonica, predionica, predpredionica, bojaonica), potom bjelionica (1893.) te Parostrojarnica i dimnjak visine 35 m (1895.), a od 1893. grade se stambene zgrade u radničkim kolonijama *Kasar* i *Insel*.

Urbanistički koncept tih stambenih zona temelji se na ideji vrtnoga grada prožetog zelenilom, pri čemu je Kasar nastao uz glavnu cestu, sa središnjom ulicom zasađenom obostranim drvoredom kestena, a Insel je aglomeracija tipskih kuća ambijentalno vrijednog smještaja na umjetnome riječnom otoku između Mrežnice i prokopanoga kanala. U tipskim jednokatnim zgradama je po 8 malih radničkih stanova (4 na stubištu), dok su obiteljske kuće i vile za direktore smještene u perivojnoj zoni. Izgradnja ostalih sadržaja u naselju (Činovnički dom, Kasino, škola, dječje zabavište, kao i dogradnja novih hala) datira iz 20. st., pa izvorni sklop 19. st. najbolje dokumentira plan iz 1916.

**Lipik i Opatija** – Ishodište lječilišnoga turističkoga grada Lipika**[[10]](#footnote-10)** čini planirani perivoj s inkorporiranim zgradama, površine 10,4 ha, hibridne kompozicije koja je spoj geometrične neobarokne matrice u središnjem dijelu i romantičnoga organičnog plana na obodu parka. Iako se sklop počeo izgrađivati još 1820., njegova planska etapa datira od 1867. kada ga je kupio Antun Knoll, do 1890-ih kada sačuvani nacrt pokazuje već posve dovršenu cjelinu.

Razvoj Opatije**[[11]](#footnote-11)** kao klimatske i lječilišne turističke destinacije srednjoeuropske aristokracije datira od sredine 19. st., no planska izgradnja s konceptom vrtnoga grada prožetog bogatim zelenilom i mekom geometrijom linearne gradske matrice pod okriljem je *Društva južnih željeznica* započela 1882., a osobito kvalitetno nakon regulacijskog plana iz 1892.

**4. ZAKLJUČAK – IDENTITETSKA VRIJEDNOST I PRISTUP ZAŠTITI**

Primjeri naših planiranih gradova 19. st. identitetski su snažno i prepoznatljivo obilježeni funkcijama za koje su utemeljeni (turizam, industrja), a te su odrednice i danas dominantno prisutne u percepciji njihova urbaniteta. Metode vrjednovanja urbanističke i arhitektonske baštine u takvim aglomeracijama valja temeljiti na međunarodnim iskustvima holističkog pristupa obnovi baštine gdje se urbanistička matrica i građevna supstanca promatraju kao neodvojivo tkivo grada. Kriteriji za intervencije (obnove, novogradnje, prenamjene) trebaju biti fleksibilni i prilagođeni svakom pojedinom slučaju, pa će, primjerice, u očuvanim prosperitetnim gradovima poput turističke Opatije razina konzervatorsko-urbanističkih ograničenja i očekivanja svakako biti viša nego li u napuštenim industrijskim sklopovima (Duga Resa), ili onima stradalim u požarima (nedavno izgorjeli Đurđenovac) i ratnim razaranjima (Lipik). Kod turističkih gradova scenariji korištenja su izvjesni i dugoročno osigurani te je proces očuvanja urbanog naslijeđa dobro usmjeren. Također je održiv i kod agrarnih kolonija – 'pustara' (mogućnosti ekološke poljoprivrede), no kod zastarjelih i odumrlih industrijskih gradova očekivana je radikalnija prenamjena u polivalentne gospodarske zone (trgovačke, skladišne, bescarinske), uz uvjet očuvanja samo odabranih identitetskih dijelova urbanističke i arhitektonske supstance.

**LITERATURA** [IZBOR]

1. Ambruš, I. (2012.), *Đurđenovac – Company Town*, u: IV. međunarodna konferencija o industrijskoj baštini posvećena temi Rijeka i brodograđevno naslijeđe jučer – danas – sutra (Zbornik radova): 633-652, Pro Torpedo, Rijeka, ISSN 1848-4794
2. Bedenko, V. (1980.), *Belišće – razvoj naselja*, u: Zbornik radova „Kombinat Belišće“ kao činilac privrednog razvoja: 543-545, JAZU – Centar za znanstveni rad, Osijek
3. Čuljak Klarić, S. (2012.), *Industrijska baština Belišća*, IV. međunarodna konferencija o industrijskoj baštini posvećena temi Rijeka i brodograđevno naslijeđe jučer – danas – sutra (Zbornik radova): 667-686, Pro Torpedo, Rijeka, ISSN 1848-4794
4. Dumbović Bilušić, B.; Petrović, B. (2000.), *Duga Resa, industrijski grad s prijelaza 19 / 20. st. i mogućnosti preobrazbe za 21. st.,* u: Grad za 21. stoljeće (zbornik): 88-105, Biblioteka Psefizma, Kalovac, ISBN 953-98745-0-5
5. Dumbović-Bilušić, B. (2003.), *Vrtno industrijski grad Duga Resa – New Age / Garden and Industrial Town of Duga Resa – New Age*, u: 1. međunarodna konferencija u povodu 150. Obljetnice tvornice torpeda u Rijeci i očuvanja riječke industrijske baštine (sažetci / summaries), np., Rijeka
6. Karač, Z. (2009) *Urbanistički razvoj gradova – fizionomija, procesi, identitet*, u: Slavonija, Baranja i Srijem, vrela europske civilizacije, 2: 413-423, Ministartvo kulture RH, Galerija Klovićevi dvori, Zagreb, ISBN 978-953-271-027-4
7. Karač, Z.; Žunić, A. (2015.), *Urbana baština hrvatskih planiranih gradova. Planirani povijesni gradovi u Hrvatskoj – spomenici europske urbanističke baštine*, u: Karač, Z., Studije o urbanističkom naslijeđu Hrvatske: 203-206, Arhitektonski fakultet Sveučilišta u Zagrebu, UPI-2m Plus, Zagreb [u tisku]
8. Pacanović Zvečevac, K. (2012.), *Baranjske pustare – jedan drugačiji oblik industrijske arhitekture*, u: IV. međunarodna konferencija o industrijskoj baštini posvećena temi Rijeka i brodograđevno naslijeđe jučer – danas – sutra (Zbornik radova): 623-632, Pro Torpedo, Rijeka, ISSN 1848-4794
9. Šćitaroci, M. I B. (2004.), *Gradski perivoji Hrvatske u 19. stoljeću*, Šćitaroci d.o.o., Arhitektonski fakultet Sveučilišta u Zagrebu, Zagreb, ISBN 953-97121-3-0
10. Španiček, Ž. (2000.), *Industrijska stambena arhitektura u Belišću*, u: Grad za 21. stoljeće (zbornik): 208-225, Biblioteka Psefizma, Kalovac, ISBN 953-98745-0-5
11. Vahtar-Jurković, K. (2004.), *Opatija. Urbanistički razvoj i perivojno naslijeđe*, Glosa, Rijeka, ISBN 953-6081-38-5

**ILUSTRACIJE (boldane su obavezne, ostalo koliko bude mjesta)**

**Sl. 1. Sisak**, novi katastar nakon provedene Fistrovićeve regulacije, 1829. (Kaptolski arhiv, Kartografska zbirka, sign. A.I.178)

**Sl. 2. Tovarnik**, plan novog sela nakon provedene Homerove regulacije, oko 1800. (Gradski muzej Vukovar, Kartografska zbirka)

Sl. 3. Kozjak u Baranji, plan pustare (Pacanović Zvečevac, 2012)

**Sl. 4. Lipik**, plan izvedenog turističko-lječilišnog sklopa s perivojem, kraj 19. st. (Šćitaroci, 2004)

**Sl. 5. Belišće**, plan izvedenoga industrijskoga grada, 1911. (Muzej grada Belišća)

Sl. 6. Belišće, radnička višestambena zgrada 'Golubinjak' (Španiček, 2000)

**Sl. 7. Đurđenovac**, plan izvedenoga industrijskoga grada, 1918.; označen je položaj vile i perivoja Neuschloss (Državni arhiv Zagreb, fond: Poduzeće Našička d.d., sign. 218)

**Sl. 8. Duga Resa**, plan izvedenoga industrijskoga grada, 1916. (Dumbović Bilušić, Petrović, 2000)

Sl. 9. Duga Resa, fotografija izvedenoga industrijskoga grada, prijelaz 19./20. st. (Ministarstvo kulture, Zagreb)

Sl. 10. Duga Resa, zaštićena povijesna cjelina (Ministarstvo kulture, Zagreb)

**Biografije autora**

Doc. dr. sc. **Zlatko Karač**, mag. ing. arh., znanstveni savjetnik, prodekan za znanost Arhitektonskog fakulteta Sveučilišta u Zagrebu. Težište istraživačkog interesa mu je povijest hrvatske arhitekture i urbanizma te zaštita graditeljskog naslijeđa, s primjenom u prostornome i urbanističkom planiranju. Objavio više od 420 radova, autor je nekoliko knjiga, glavni i odgovorni urednik znanstvenog časopisa „Prostor“. Dobitnik Državne nagrade za znanost.

**Alen Žunić**, mag. ing. arh., diplomirao arhitekturu u Zagrebu s prosjekom 5,0 i ocjenom *summa cum laude*, dobitnik Dekanove i dviju Rektorovih nagrada, bio je demonstrator na 20 kolegija na sve četiri katedre Fakulteta. Usavršavao se na ETH International Summer Academy i AA Visiting School. Završio postdiplomski studij (MDesS) teorije i filozofije arhitekture na GSD Harvard University. Objavio gotovo 190 radova, uz ostalo i 9 autorskih ili uredničkih knjiga.

Assist. Prof. **Zlatko Karač**, PhD, MArch, is a senior research fellow, and the vice-dean for science at the Faculty of Architecture in Zagreb. The focus of his research interest is the history of Croatian architecture and urban planning and protection of architectural heritage, with the intention of applying that knowledge in the spatial and urban planning. He published more than 420 papers, is the author of several books, and the editor-in-chief of the scientific journal "Prostor“ (Space). Karač also won the National Award for Science.

**Alen Žunić**, MArch., earned a Masters Degree in Architecture at the Faculty of Architecture in Zagreb with a grade average of 5.0 (*summa cum laude*). Žunić was awarded Dean’s and two Rector's Awards and was a teaching assistant on 20 courses in all four departments of the Faculty. He expanded his studies at the ETH International Summer Academy and AA Visiting School, and completed post-graduate studies (MDesS) of theory and philosophy of architecture at the GSD (Harvard University). He has published nearly 190 papers, and has authored or edited 9 books.

1. Istraživanje je provedeno na GSD Harvard University i na Arhitektonskom fakultetu Sveučilišta u Zagrebu u sklopu znanstvenog projekta *Heritage Urbanism – Urban and Spatial Planning Models for Revival and Enhancement of Cultural Heritage*, financiranog od Hrvatske zaklade za znanost (voditelj akademik Mladen Obad Šćitaroci). [↑](#footnote-ref-1)
2. Status *grada* u različitim je razdobljima podrazumijevao različite atribute – od formalnih (poput ukazom vladara dodijeljenog ranga *municipiuma* i *coloniae* u rimsko doba, slobodnoga kraljevskog grada u srednjem vijeku, ili *kasabe* i *šehera* u tursko vrijeme, do biskupskog sjedišta, odnosno naselja s potvrđenim komunalnim statutom) – do fizičkih atributa poput gradskog zida, gradskih vrata, trga, stilske arhitekture i općenito 'gradskog izgleda'). U suvremenoj urbanistici grad se prepoznaje i po veličinskome demografskom kriteriju te po tipologiji djelatnosti i udjelu centralnih funkcija. [↑](#footnote-ref-2)
3. Karač, Žunić, 2015: 203-206 [↑](#footnote-ref-3)
4. Karač, 2009: 413-423 [↑](#footnote-ref-4)
5. Pacanović Zvečevac, 2012: 623-632 [↑](#footnote-ref-5)
6. Bedenko, 1980: 543-545; Španiček, 2000: 208-225; Čuljak Klarić, 2012: 667-686 [↑](#footnote-ref-6)
7. *A Pallas Nagy Lexikon*, III, Budapest, 1893: 44 [↑](#footnote-ref-7)
8. Ambruš, 2012: 633-652; [↑](#footnote-ref-8)
9. Dumbović Bilušić, Petrović, 2000: 88-105; Dumbović Bilušić, 2003: np; [↑](#footnote-ref-9)
10. Šćitaroci, 2004: 200-203 [↑](#footnote-ref-10)
11. Vahtar-Jurković, 3004 [↑](#footnote-ref-11)